Αναστάσιος Μπακαλμπάσης

Ο **Αναστάσιος Μπακαλμπάσης** (τονίζεται και **Μπακάλμπασης**, 1888 - 6 Φεβρουαρίου 1957) ήταν Έλληνας πολιτικός.
 
## Βιογραφία
Γεννήθηκε και μεγάλωσε στην Καλλίπολη της Ανατολικής Θράκης.
 
Αποφοίτησε από τη Μεγάλη Σχολή του Γένους στην Κωνσταντινούπολη και στη συνέχεια σπούδασε Νομικά στην Κωνσταντινούπολη, στο Βέλγιο και το Παρίσι και οικονομικά στη Γενεύη της Ελβετίας.
 
Εκλέχτηκε βουλευτής Καλλίπολης το 1920 και από το 1923 βουλευτής Ροδόπης σε αλλεπάλληλες εκλογικές αναμετρήσεις (1926, 1928, 1932, 1933). Δύο φορές (1929, 1933) εξελέγη και αριστίνδην γερουσιαστής από τον Εκλογικό Σύλλογο Βουλής και Γερουσίας. 

Το 1923 συμμετείχε στη σύσκεψη της Λωζάνης μαζί με τον Ελευθέριο Βενιζέλο με την ιδιότητα του δεύτερου γραμματέα. Πολιτικά ήταν ενταγμένος στο κόμμα της Δημοκρατικής Ένωσης του Αλέξανδρου Παπαναστασίου και διατέλεσε υπαρχηγός του Κόμματος.

Κατά την διάρκεια της τριπλής Κατοχής, μεταξύ 1941 και 1944, επικεφαλής της εμπορικής εταιρείας «Ελλα - Τουρκ», χρησιμοποίησε τις γνωριμίες και τα κεφάλαια της τελευταίας για να απαλύνει το επισιστικό πρόβλημα της Ελλάδας. Ξεκίνησε με την αγορά 2 μικρών τουρκικών μεταγορικών πλοίων, με χρηματοδότηση από την Τράπεζα της Ελλάδος και την Κατοχική Κυβέρνηση των Αθηνών. Ήρθε σε προσωπική επαφή με την Τουρκική, Βουλγαρική, Ρουμανική Ουγγρική και Σερβική ηγεσία, προσπαθώντας να βρεί όποιο ανταλλάξιμο βρώσιμο προιόν ήταν δυνατόν να βρεθεί. Επικοινώνησε με την Αμερικανική, Βρετανική και Ελληνική εξόριστη κυβέρνηση του Κάιρου ενημερώνοντάς τους για το επισιτιστικό δράμα της Ελλάδας, και κατάφερε να αποσπάσει την υπό όρους άρση του συμμαχικού αποκλεισμού για τα μισθωμένα πλοία της Ελλά - Τούρκ ώστε να μπορέσουν να μεταφέρθούν τρόφιμα στον Ελληνικό πληθυσμό των μεγάλων πόλεων. Οργάνωσε την παραλαβή και μεταφορά Καναδικού σίτου με Σουηδικά εμπορικά πλοία, καθώς και την συνεργασία των Γερμανικών και Ιταλικών αρχών για την λήψη και διανομή των τροφίμων αυτών μέσω του Ελληνικού Ερυθρού Σταυρού. Αυτός και οι συνεργάτες του κατάφεραν να φέρουν στην Ελλάδα 61,6 χιλιάδες τόνους τροφίμων (εξαιρουμένου του Καναδικού σίτου) από 6 χώρες, απαλύνοντας το επισιτιστικό πρόβλημα και σώζοντας χιλιάδες ζωές. Χάρη στο ευρύ δίκτυο γνωριμιών, επαφών και συνεργασιών του, κατέγραψε αναλυτικά τις ζημιές που είχαν επέλθει από την πολλαπλή κατοχή της Ελλάδας και είχε καταρτίσει αναλυτικότατες λίστες με τις εκτιμήσεις αποζημιώσεων που έπρεπε να καταβληθούν μεταπολεμικά στην Ελλάδα από τις χώρες του Άξονα. 
 
Έγραψε διατριβές ιστορικού και οικονομικού περιεχομένου καθώς και διατριβή περί της Αγροτικής Νομοθεσίας από τον Μεσαίωνα μέχρι τον 20ο αιώνα. Υπήρξε εισηγητής νομοσχεδίων για την αναθεώρηση του Αγροτικού Νόμου και για τις καπνοκαλλιέργειες.
 
Ως υπουργός Αεροπορίας το 1948 επί κυβερνήσεως Θεμιστοκλή Σοφούλη μερίμνησε για την κατασκευή και λειτουργία στην Κομοτηνή πολιτικού αεροδρομίου. Δύο Αεροπορικές εταιρείες, η ΤΑΕ και η ΕΛΛΑΣ πραγματοποιούσαν καθημερινά πτήσεις προς Αθήνα, Θεσσαλονίκη, Αλεξανδρούπολη και Καβάλα με αεροσκάφη DC3-Dacota τα οποία μετέφεραν 22 επιβάτες.
## Υπουργικές θητείες
Συμμετείχε στις παρακάτω κυβερνήσεις:
 
*Από 23/3/24 ως 24/6/24 , υπουργός Γεωργίας (12  Μαρτίου  1924 - 24/25 Ιουλίου 1924), προσωρινώς ανέλαβε τη Διεύθυνση του Υπουργείου Δικαιοσύνης (5 Απριλίου 1924), επίσης προσωρινώς τη Διεύθυνση του Υπουργείου Υγιεινής, Προνοίας και Αντιλήψεως (9/11 Απριλίου 1924) και προσωρινώς τη Διεύθυνση του Υπουργείου Στρατιωτικών (18  Απριλίου 1924) επί Πρωθυπουργίας Αλ. Παπαναστασίου
*Από 4/12/26 ως 17/8/27 , υπουργός Υγιεινής και Υφυπουργός Γεωργίας επί Πρωθυπουργίας Αλ. Ζαΐμη
*Από 17/8/27 ως 8/2/28 , υφυπουργός Γεωργίας επί Πρωθυπουργίας Αλ. Ζαΐμη
*Από 26/5/32 ως 5/6/32 , υπουργός Γεωργίας και προσωρινά Προνοίας, Αντιλήψεως και Υγιεινής επί Πρωθυπουργίας Αλ. Παπαναστασίου
*Από 21/1/33 ως 6/3/33 , υφυπουργός Γεωργίας,  επί Πρωθυπουργίας Ελ. Βενιζέλου
*Από 7/5/48 ως 18/11/48 , υπουργός Αεροπορίας επί Πρωθυπουργίας Θεμιστοκλή Σοφούλη

Πέθανε το 1957 στο νοσοκομείο "Ερυθρός Σταυρός", από καρδιακή προσβολή.

## Παραπομπές


Κατηγορία:Βουλευτές Ροδόπης
Κατηγορία:Έλληνες υπουργοί Γεωργίας
Κατηγορία:Έλληνες υπουργοί Δικαιοσύνης
Κατηγορία:Έλληνες υπουργοί Υγιεινής, Προνοίας και Αντιλήψεως
Κατηγορία:Έλληνες υπουργοί Στρατιωτικών

Κατηγορία:Έλληνες υπουργοί Υγιεινής
Κατηγορία:Έλληνες υφυπουργοί Γεωργίας

Κατηγορία:Έλληνες υπουργοί Αεροπορίας

Κατηγορία:Έλληνες γερουσιαστές
Κατηγορία:Βουλευτές Καλλιπόλεως
Κατηγορία:Απόφοιτοι του Τμήματος Νομικής του Πανεπιστημίου της Κωνσταντινούπολης